**Նախագիծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

 **2016 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԴՈՒՐՍ ԶԻՆԾԱՌԱՅՈՂԻ ԲՈՒԺՄԱՆ, ԿԵՑՈՒԹՅԱՆ ԵՎ ՃԱՆԱՊԱՐՀԱԾԱԽՍԻ ԳՈՒՄԱՐԻ ՀԱՏԿԱՑՄԱՆ ԿԱՐԳԸ ԵՎ ՊԱՅՄԱՆՆԵՐԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով <<Զինծառայողների և նրանց ընտանիքների անդամների սոցիալական ապահովության մասին>> Հայաստանի Հանրապետության օրենքի 33-րդ հոդվածի առաջին մասի պահանջները` Հայաստանի Հանրապետության կառավարությունը որոշում է.

1. Սահմանել Հայաստանի Հանրապետությունից դուրս` զինծառայողի բուժման, կեցության և ճանապարհածախսի գումարի հատկացման կարգը և պայմանները` համաձայն հավելվածի:

2. Հայաստանի Հանրապետության առողջապահության նախարարին` սույն որոշումն ուժի մեջ մտնելուց հետո 15-օրյա ժամկետում Հայաստանի Հանրապետության առողջապահության նախարարության, ինչպես նաև Հայաստանի Հանրապետության պաշտպանության նախարարության, Հայաստանի Հանրապետության կառավարությանն առընթեր Հայաստանի Հանրապետության ոստիկանության և Հայաստանի Հանրապետության կառավարությանն առընթեր ազգային անվտանգության ծառայության բժշկական կամ ռազմաբժշկական ստորաբաժանումների, ինչպես նաև դրանց ենթակայության տակ գտնվող բժշկական կազմակերպությունների ներկայացուցիչներից ստեղծել Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում բուժման (հետազոտության) անհնարինության և զինծառայողի բուժումն օտարերկրյա պետությունում իրականացնելու վերաբերյալ մասնագիտական եզրակացություն տվող հանձնաժողով և հաստատել դրա կազմը և աշխատակարգը:

3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հավելված

ՀՀ կառավարության 2016 թվականի -ի

N -Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԴՈՒՐՍ ԶԻՆԾԱՌԱՅՈՂԻ ԲՈՒԺՄԱՆ, ԿԵՑՈՒԹՅԱՆ ԵՎ ՃԱՆԱՊԱՐՀԱԾԱԽՍԻ ԳՈՒՄԱՐԻ ՀԱՏԿԱՑՄԱՆ ԿԱՐԳԸ ԵՎ ՊԱՅՄԱՆՆԵՐԸ**

1. Սույն կարգով կարգավորվում են Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում բուժման (հետազոտության) անհնարինության դեպքում զինծառայողներին օտարերկրյա պետություններում բուժման (հետազոտության) ուղարկելու հետ կապված հարաբերությունները:

2. Սույն կարգի իմաստով`

1) վնասվածք, խեղում կամ դրանց հետևանքով ծագած հիվանդություն համարվում է Հայաստանի Հանրապետության էկոնոմիկայի նախարարի 2013 թվականի սեպտեմբերի 19-ի N 871-Ն հրամանով հաստատված հիվանդությունների և առողջության հետ կապված խնդիրների վիճակագրական դասակարգչի S36 կամ T05 կամ T06.0 կամ T06.1 ծածկագրերով սահմանված վնասվածքները (հիվանդությունները),

2) բուժման (հետազոտության) գումարը զինծառայողի համար ներառում է` օտարերկրյա պետության բժշկական կազմակերպության կողմից վիրահատական միջամտությամբ կամ այլ եղանակով հիվանդանոցային պայմաններում բուժման (հետազոտության), ներառյալ` հետվերականգնողական բուժման (եթե հետվերականգնողական բուժումը հնարավոր չէ անցկացնել Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում), ինչպես նաև դեղերի հետ կապված ծախսերը` տվյալ բժշկական կազմակերպության գրավոր տեղեկատվության հիման վրա,

3) ճանապարհածախսի գումարը զինծառայողի և ուղեկցող անձի համար ներառում է` օտարերկրյա պետություն մեկնելու և վերադառնալու համար տրանսպորտային միջոցի տոմսի արժեքը, որը որոշվում է Հայաստանի Հանրապետությունում ուղևորատրանսպորտային փոխադրումներ իրականացնող առնվազն երեք կազմակերպությունից ստացված տեղեկատվության հիման վրա,

4) կեցության գումարը զինծառայողի համար ներառում է` հիվանդանոցային պայմաններում կեցության հետ կապված ծախսերը` համաձայն տվյալ բժշկական կազմակերպությանունից ստացված՝ գրավոր տեղեկատվության հիման վրա, իսկ զինծառայողին ուղեկցող անձի համար` Հայաստանի Հանրապետության կառավարության 2005 թվականի դեկտեմբերի 29-ի N 2335-Ն որոշմամբ համապատասխան օտարեկրյա պետությունում (քաղաք, տարածք) գտնվելու համար սահմանված օրապահիկի և գիշերավարձի` համապատասխանաբար 50 տոկոսի չափով ծախսերը:

3. Սույն կարգին համապատասխան Հայաստանի Հանրապետությունից դուրս զինծառայողի բուժման, կեցության և ճանապարհածախսի ֆինսավորումն իրականացվում է Հայաստանի Հանրապետության պետական բյուջեով նախատեսված Հայաստանի Հանրապետության կառարավարության պահուստային ֆոնդից՝ Հայաստանի Հանրապետության կառավարության որոշմամբ Հայաստանի Հանրապետության պաշտպանության նախարարությանը կամ Հայաստանի Հանրապետության կառավարության առընթեր Հայաստանի Հանրապետության ազգային անվտանգության ծառայությանը կամ Հայաստանի Հանրապետության կառավարությանն առընթեր Հայաստանի Հանրապետության ոստիկանությանը (այսուհետ՝ համապատասխան պետական մարմին)՝ գումար հատկացնելու միջոցով:

4. Սույն կարգով նախատեսված՝ օտարերկրյա պետությունում զինծառայողին բուժման (հետազոտության) ուղարկելու գործընթացն իրականացվում է համապատասխան պետական մարմնի նախաձեռնությամբ, կամ զինծառայողի կամ նրա ծնողի կամ ամուսնու կամ զավակի կամ Հայաստանի Հանրապետության օրենքով սահմանված կարգով լիազորված անձի (այսուհետ՝ դիմումատու)՝ համապատասխան պետական մարմնի ղեկավարին ներկայացված դիմումի հիման վրա:

5. Զինծառայողը կամ նրա ծնողը կամ ամուսինը կամ զավակը կամ լիազորված անձը դիմումի հետ ներկայացնում են.

1) զինծառայողի վնասվածքի, խեղման կամ դրանց հետևանքով ծագած հիվանդության վերաբերյալ բժշկական փաստաթղթերը (եթե դրանք առկա են), որոնք նախատեսված են սույն կարգի 7-րդ կետի 1-ին և 3-րդ ենթակետերով,

2) օտարերկրյա պետությունում զինծառայողին բուժման (հետազոտության) ուղարկելու դեպքում նրան ուղեկցող անձի վերաբերյալ տվյալները,

3) Հայաստանի Հանրապետության տարածքում գործող բանկում բացված բանկային հաշվի համարը:

6. Համապատասխան պետական մարմինը դիմումը մերժում է, եթե`

1) բժշկական փաստաթղթերում նշված վնասվածքը, խեղումը կամ դրանց հետևանքով ծագած հիվանդությունը (հիվանդությունները) չի հանդիսանում սույն կարգի 2-րդ կետի 1-ին ենթակետում նշված վնասվածք, խեղում կամ դրանց հետևանքով ծագած հիվանդություն (հիվանդությունների),

2) զինծառայողը վնասվածքը (հիվանդությունը) չի ստացել մարտական հերթապահություն իրականացնելիս կամ առաջնագծում ծառայողական պարտականությունները կատարելիս կամ վնասվածքը (հիվանդությունը) զինծառայողի կողմից դիտավորությամբ ինքն իրեն վնաս պատճառելու հետևանք է,

3) սույն կարգի 12-րդ կետում նշված դեպքում:

7. Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում բուժման (հետազոտության) անհնարինության և զինծառայողի բուժումն օտարերկրյա պետությունում իրականացնելու վերաբերյալ մասնագիտական եզրակացություն ստանալու նպատակով համապատասխան պետական մարմնի բժշկական կամ ռազմաբժշկական ստորաբաժանումը սույն կարգի 4-րդ կետում նշված դիմումի հետ միասին Հայաստանի Հանրապետության կառավարության \_\_\_\_ թվականի N\_\_\_\_-Ն որոշման 2-րդ կետին համապատասխան ստեղծված հանձնաժողովին (այսուհետ՝ հանձնաժողով) ներկայացնում է.

1) զինծառայողի հիվանդության բուժման (հետազոտության) ընթացքի, զինծառայողի առողջական վիճակի վերաբերյալ բժշկական փաստաթղթերը,

 2) համապատասխան պետական մարմնի իրավասու ստորաբաժանումից գրավոր ստացված տեղեկատվություն այն մասին, որ զինծառայողը վնասվածքը (հիվանդությունը) ստացել է մարտական հերթապահություն իրականացնելիս կամ առաջնագծում ծառայողական պարտականությունները կատարելիս և այն զինծառայողի կողմից դիտավորությամբ ինքն իրեն վնաս պատճառելու հետևանք չէ,

3) օտարերկրյա պետության բժշկական կազմակերպությունից էլեկտրոնային կամ այլ եղանակով ստացված գրավոր տեղեկատվությունը` զինծառայողի բուժման (հետազոտության) ձևերի, ժամկետների և բուժման (հետազոտության) համար անհրաժեշտ ծախսերի վերաբերյալ:

8. Հանձնաժողովը՝ Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում զինծառայողի բուժման (հետազոտության) անհնարինության վերաբերյալ մասնագիտական եզրակացություն տալու համար կարող է.

1) ներգրավել համապատասխան նեղ մասնագիտացմամբ բժիշկների՝ զինծառայողի վնասվածքի (հիվանդության) բնույթից ելնելով,

2) կազմակերպել լրացուցիչ հետազոտություն կամ բժշկական փորձաքննություն զինծառայողի վնասվածքի (հիվանդության) վերաբերյալ առավել մանրամասն կամ լիարժեք տեղեկատվություն ստանալու համար,

3) համագործակցել օտարերկրյա պետությունների բժշկական օգնություն և սպասարկում իրականացնող կազմակերպությունների ու բժիշկ մասնագետների հետ` մասնագիտական խորհրդատվություններ ստանալու համար, ինչպես նաև օտարեկրյա պետությունների բժշկական օգնություն և սպասարկում իրականացնող կազմակերպություններ զինծառայողին բուժման ուղարկելու վերաբերյալ:

 9. Հանձնաժողովի աշխատանքները կազմակերպում է Հայաստանի Հանրապետության առողջապահության նախարարության աշխատակազմը:

10. Հանձնաժողովը մասնագիտական եզրակացությունը տալիս է սույն կարգի 7-րդ կետում նախատեսված փաստաթղթերը ստանալուց հետո առավելագույնը 15-օրյա ժամկետում:

11. Հանձնաժողովի մասնագիտական եզրակացությունը ստանալուց հետո, ինչպես նաև սույն կարգի 6-րդ կետի 1-ին և 2-րդ ենթակետերում նշված դեպքերում համապատասխան պետական մարմինը 3-օրյա ժամկետում կայացնում է որոշում և դրա մասին տեղեկացնում է դիմումատուին՝ հանձնելով նրան որոշումը:

12. Հանձնաժողովը տալիս է բացասական մասնագիտական եզրակացություն, եթե հիմնավորում է, որ.

1) զինծառայողի վնասվածքի (հիվանդության) բուժումը (հետազոտությունը) հնարավոր է ապահովել Հայաստանի Հանրապետության տարածքում գործող բժշկական օգնություն և սպասարկում իրականացնող առնվազն մեկ կազմակերպությունում.

2) օտարերկրյա պետությունների բժշկական կազմակերպությունների կողմից առաջարկվող բուժման (հետազոտության) տեսակները, եղանակները և (կամ) բուժման վերջնական արդյունքը հնարավոր է ապահովել Հայաստանի Հանրապետության տարածքում գործող բժշկական օգնություն և սպասարկում իրականացնող կազմակերպություններում:

13. Հանձնաժողովի դրական մասնագիտական եզրակացությունը ստանալուց հետո 3 աշխատանքային օրվա ընթացքում համապատասխան պետական մարմնի բժշկական կամ ռազմաբժշկական ստորաբաժանումն այդ մասին զեկուցում է համապատասխան պետական մարմնի ղեկավարին` գումարի հատկացումը սույն կարգի 3-րդ կետի համաձայն իրականացնելու համար:

14. Հատկացվող գումարը համապատասխան պետական մարմնի կողմից 3 աշխատանքային օրվա ընթացքում փոխանցվում է զինծառայողի դիմումում նշված բանկային հաշվին:

15. Եթե բանկային հաշվին գումարը փոխանցելու օրվանից 30-օրյա ժամկետում չի իրականացվում զինծառայողի մեկնումը օտարերկրյա պետություն, ապա նշված ժամկետի ավարտից հետո 3-օրյա ժամկետում գումարն՝ այն ստացած անձի կողմից, ենթակա է հետ վերադարձման համապատասխան պետական մարմին` կանխիկ կամ փոխանցման միջոցով:

16. Օտարեկրյա պետությունում զինծառայողի բուժման ավարտից հետո, ինչպես նաև բուժման ընթացքի վաղաժամկետ դադարեցման դեպքում սույն կարգի 14-րդ կետով հատկացված գումարը ստացած անձը 10-օրյա ժամկետում համապատասխան պետական մարմին է ներկայացնում սույն կարգի 2-րդ կետի 2-ից 4-րդ ենթակետերում նախատեսված ծախսերը (բացառությամբ օրապահիկի ձևով հաշվարկված գումարի) հիմնավորող փաստաթղթերը: Եթե հատկացված գումարի չափը (ըստ հատկացման նպատակների) ավելի է կատարված ծախսերի ընդհանուր չափից, ապա ավելացած գումարը ենթակա է հետ վերադարձման՝ սույն կետում նշված փաստաթղթերը ներկայացնելուց հետո 10-օրյա ժամկետում՝ կանխիկ կամ փոխանցման միջոցով՝ համապատասխան պետական մարմնի ծանուցման հիման վրա: Եթե հատկացված գումարի չափը (ըստ հատկացման նպատակների) պակաս է կատարված ծախսերի ընդհանուր չափից, ինչպես նաև զինծառայողի բուժման ընթացքում ներկայացվում են հիմնավորող փաստաթղթեր` բուժման հետ կապված լրացուցիչ ծախսեր կատարված լինելու (միայն համապատասխան նպատակով տրամադրված գումարը սպառված լինելու դեպքում) կամ բուժման ժամկետը երկարաձգելու (որը հանգեցնում է լրացուցիչ ծախսերի, այդ թվում` ուղեկցող անձի համար) վերաբերյալ, ապա անհրաժեշտ գումարը հատկացվում է սույն կարգի 14-րդ կետով նախատեսված ժամկետում և եղանակով:

17. Սույն կարգի 15-րդ և 16-րդ կետերով նախատեսված գործընթացը ապահովելու նպատակով համապատասխան պետական մարմնի բժշկական կամ ռազմաբժշկական ստորաբաժանումը վարում է գումարների հատկացման ժամկետների հաշվառում:

**ՀԻՄՆԱՎՈՐՈՒՄ**

**<<Հայաստանի Հանրապետությունից դուրս զինծառայողի բուժման, կեցության և ճանապարհածախսի գումարի հատկացման կարգը և պայմանները սահմանելու մասին>> ՀՀ կառավարության որոշման նախագծի ընդունման**

Որոշման նախագծի ընդունումը պայմանավորված է այն հանգամանքով, որ 2015 թվականի հունիսի 18-ի "Զինծառայողների և նրանց ընտանիքների անդամների սոցիալական ապահովության մաuին" Հայաuտանի Հանրապետության oրենքում լրացում կատարելու մաuին" ՀO-72-Ն Հայաuտանի Հանրապետության oրենքի համաձայն նախատեսվել է ՀՀ տարածքում գործող բժշկական օգնություն և սպասարկում իրականացնող կազմակերպություններում զինծառայողի բուժման /հետազոտության/ անհնարինության դեպքում զինծառայողի բուժումը օտարերկրյա պետությունում իրականացնելու հնարավորություն` ՀՀ պետական բյուջեի միջոցների հաշվին, որի կարգը և պայմանները սահմանում է ՀՀ կառավարությունը: Որոշման նախագծով կանոնակարգվում են օտարերկրյա պետությունում զինծառայողին բուժման ուղարկելու գործընթացը, բուժման, ճանապարհածախսի և կեցության գումարի ձևավորման, հատկացման և դրա հետ վերադարձնելիության հետ կապված հարաբերությունները:

**ՏԵՂԵԿԱՆՔ**

**<<Հայաստանի Հանրապետությունից դուրս զինծառայողի բուժման, կեցության և ճանապարհածախսի գումարի հատկացման կարգը և պայմանները սահմանելու մասին>> ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ**

 Որոշման նախագծի ընդունումն այլ իրավական ակտերում փոփոխություններ և լրացումներ կատարելու անհրաժեշտություն չի առաջացնում:

**ՏԵՂԵԿԱՆՔ**

**<<Հայաստանի Հանրապետությունից դուրս զինծառայողի բուժման, կեցության և ճանապարհածախսի գումարի հատկացման կարգը և պայմանները սահմանելու մասին>> ՀՀ կառավարության որոշման նախագծի ընդունման կապակցությամբ ՀՀ պետական բյուջեի ծախսերի կամ եկամուտների ավելացման կամ նվազեցման վերաբերյալ**

 Որոշման նախագծի ընդունումը 2016 թվականի ՀՀ պետական բյուջեում փոփոխություններ կատարելու անհրաժեշտություն չի առաջացնում: